In nomine Domini amen. Anno Incarnationis eiusdem millesimo ducentesimo septuagesimo quinto mense nouembris nos Johannes et Symoninus filii defuncti domini Huonis de Acellis militis notum facimus omnibus presentes litteras inspecturis quod cum ad preces nostras instantissimas dominus Robertus dictus le Montenaz de Fauuerneio miles constituit et obligauit se pro nobis fideiussorem et redditorem in manu Renerii de Rouures prepositi Dyuionensis de uiginti duabus libris Uiennensium in ualore de quatorzanis ad Turonenses in quibus tenemur predicto Renerio ex causa mutui reddendis ad festum Sancti Andree quod erit anno Domini millesimo ducentesimo septuagesimo sexto promittimus et tenemur quilibet nostrum insolidum et pro toto per sacramentum nostrum corporaliter super sancta Dei euangelia prestitum predictum dominum Robertum et eius heredes inde acquitare et eis pacifice restaurare omnia dampna et expensas missiones et costamenta que propter hoc incurrerint et fecerint gagia ipsorum uel alterius tradendo amittendo redimendo eundo redeundo pecuniam soluendo et eam ad costamenta accipiendo seu modo alio qualicumque super quibus credetur eis solo ipsorum simplici uerbo sine alia probatione; pro quibus melius adimplendis obligamus dicto domino Roberto et eius heredibus nos et nostros heredes et bona nostra omnia mobilia et immobilia presentia et futura quecumque sint et ubicumque poterunt inueniri. Renuntiantes exceptioni doli mali uel lesionis in factum cruce signatorum et cruce signandorum priuilegiis et omnibus exceptionibus juris et facti; uolentes non compelli ad obseruantiam omnium premissorum tanquam ex re adiudicata per curiam domini ducis Burgundie cuius iurisdictioni quo ad hoc supponimus nos et nostra. In quorum testimonium litteris istis sigillum dicte curie supplicauimus et rogauimus apponi. [Act]um in presentia Boneti notarii Dyuionenensis et Johannis dicti Grix et Thomassoti de Fauuerneio testium ad hoc specialiter uocatorum anno et mense predictis.